SL Uradni list Evropske unije C 250/4

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil

(2016/C 250/04)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„ANGURIA REGGIANA“

EU št.: IT-PGI-0005-01385 – 14.10.2015

ZOP ( ) ZGO ( X )

1. Ime

„Anguria Reggiana“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Označba „Anguria Reggiana“ označuje sadeže rastlinske vrste Citrullus lanatus, in sicer sveže.

Proizvajajo se naslednji tipi lubenice „Anguria Reggiana“:

— „okrogli“ tip z značilnostmi tipa asahi miyako : okrogel sadež; lupina je zeleno sive barve s temno zelenimi progami na površini; kadar je popolnoma zrela, je meso hrustljavo in živo rdeče barve; je različne teže, od 5 kg do 12 kg,

— „ovalni“ tip z značilnostmi tipa crimson : ovalen sadež; lupina je zmerno svetleče zelene barve s temno zelenimi progami na površini; kadar je popolnoma zrela, je meso hrustljavo in živo rdeče barve; je različne teže, od 7 kg do 16 kg,

— „podolgovati“ tip z značilnostmi tipa sentinel : podolgovati sadež; lupina je zmerno svetleče zelene barve s temno zelenimi progami na površini; kadar je popolnoma zrela, je meso hrustljavo in živo rdeče barve; je različne teže, od 7 kg do 20 kg,

Značilnost, ki opredeljuje lubenico „Anguria Reggiana“, je izrazito sladki okus mesa, povezan s sladkorno stopnjo več kot 11° Brix za tip asahi miyako in 11° Brix za tipa crimson in sentinel.

Ob dajanju na trg morajo imeti sadeži naslednje značilnosti:

— celi (dopustna je majhna poškodba lupine zaradi možnega avtomatskega merjenja lomnega količnika),

— čisti (brez vidnih tujih snovi),

— zdravi in brez zajedavcev,

— brez tujih vonjev,

— dobro oblikovani glede na značilnosti sorte,

— brez zunanjih razpok in zmečkanin,

— pecelj mora biti dolg od 2 cm do 5 cm,

— njihova razvitost in stanje morata biti takšna, da lahko prenesejo prevoz in postopke pri njem,

del lupine je lahko svetlejše barve na mestu, kjer se je plod med rastjo dotikal tal.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje (sejanje, gojenje, spravilo ali „odtrganje“ morajo potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sadeže je treba razmestiti po primernih posodah ali zabojih in malih zabojih iz materiala, primernega za skladiščenje.

3.6 Posebna pravila za označevanje proizvoda, za katerega se uporablja registrirano ime

Vsaka lubenica mora obvezno nositi identifikacijski logotip ZGO „Anguria Reggiana“ in simbol ZGO Unije.

Logotip „ZGO Anguria Reggiana“ je naslednji:

Etiketa, ki se namesti na vsako lubenico, je ovalne oblike in mora vključevati ime proizvajalca.

4. Jedrnata opredelitev geografskega območja

Območje pridelave zajema celotno območje občin Bagnolo in Piano, Cadelbosco di Sopra, Campagnola, Castelnovo Sotto, Correggio, Fabbrico, Novellara, Poviglio, Rio Saliceto, S. Martino in Rio in del ozemlja občin Boretto, Brescello, Campegine, Gattatico, Gualtieri, Guastalla, Reggio Emilia, Reggiolo, Rolo, Rubiera.

5. Povezava z geografskim območjem

Vzročna povezava med lubenico „Anguria Reggiana“ z območjem proizvodnje, ki določa posebno kakovost, temelji na značilnostih opredeljenega geografskega območja in znanju lokalnih proizvajalcev.

Za opredeljeno območje so značilna skozi stoletja meliorirana pretežno glinasta zemljišča, težavna za obdelovanje, vendar plodna in bogata z naravnimi elementi, kot je kalij. Talne razmere, ki so enotne na vsem območju, bistveno prispevajo k rasti, oblikovanju ter kemijskim in organoleptičnim značilnostim sadeža.

Značilnost, ki opredeljuje lubenico „Anguria Reggiana“, je izrazito sladki okus mesa, povezan s sladkorno stopnjo.

Ta značilnost je povezana s spretnostjo proizvajalcev in ustrezno prefinjeno tehniko gojenja, ki pride do izraza zlasti ob spravilu oziroma „odtrganju“. To delo poteka v vsaj treh korakih za vsako rastlino, tako da je ob uživanju vsaka lubenica „Anguria Reggiana“ popolnoma zrela in z najvišjo sladkorno stopnjo pred prezrelostjo ter s hrustljavim in čvrstim mesom. Stopnja zrelosti se kaže z vidnimi značilnostmi lupine, peclja in vitice, zlasti z značilnim zvokom, ki ga lubenica odda, kadar se z roko udari po njej. Vsi ti vidiki se z izkušnjami lahko ocenijo neposredno na polju.

Vsaka lubenica se torej posebej pregleda, potrka po njej in izbere pred spravilom ter se odtrga samo, če izvajalec na osnovi vidnega in slušnega pregleda meni, da je dosegla zaželene značilnosti zrelosti, zanesljivosti in shranjevanja. Spravilo na terenu se običajno opravi zgodaj zjutraj, ko so lubenice še sveže od noči in imajo ustrezno temperaturo za skladiščenje.

Odtrganje sadeža poteka s krivcem (roncola), posebnim rezalnim orodjem z delno zakrivljenim rezilom. To posebno orodje je bilo z leti izpopolnjeno, da se prepreči odrezanje poganjkov rastline, ki mora ostati v čim boljših fizioloških razmerah do odvzema vseh sadežev. Ti postopki zahtevajo starodavno in utrjeno znanje obiralcev (spiccatori) iz pokrajine Reggio Emilia, ki znajo izbrati zrel sadež in ga obrati tako, da ohranijo nadaljnjo proizvodnjo.

Spretnost in znanje lokalnih proizvajalcev izhajata iz zgodovinske tradicije, ki trdno povezuje proizvod z območjem.

Zgodovinsko-kulturne navedbe

Zgodovinska pričevanja bogato izkazujejo, da je gojenje lubenice v pokrajini Reggio Emilia ustaljena in nepretrgana tradicija.

Prve navedbe o njeni visoki kakovosti segajo v šestnajsto stoletje: v dopisih med nekdanjimi renesančnimi dvori v Padski nižini se opeva kakovost proizvoda, pridelanega na tem območju. Sadež je dolgo ostal proizvod elite vse do osemnajstega stoletja, ko so se med risorgimentom odprle meje med starimi in majhnimi državami, ki so sestavljale Italijo, s čimer so se razširile tudi meje trženja proizvoda. Sčasoma je visoka kakovost lokalne proizvodnje postala znana na tržnicah v Milanu, Genovi in sosednjih regijah, v prejšnjem stoletju pa so jo priznali tudi onstran Alp.

Lubenica „Anguria Reggiana“ se povezuje z nižinskim območjem v pokrajini Reggio Emilia tudi v zgodovinskih gastronomskih vodičih; območje se v vodniku Guida gastronomica del Touring Club Italiano iz leta 1931 omenja zaradi „sladkih lubenic in melon“. Opredeljeno območje obsega več zgodovinskih krajev, v katerih so tradicionalno gojili lubenico, npr. Gualtieri, Novellara, Santa Vittoria, Poviglio in Cadelbosco di Sopra, Rio Saliceto in Ca’ de’ Frati. Priljubljenost gojenja in uživanja lubenice na območju potrjujejo tudi kolibe z začetka dvajsetega stoletja, zgrajene iz naravnih materialov, kot so les in listnate veje, v katerih so uživali in prodajali rezine lubenice.

V zadnjem času se je tudi spretnost proizvajalcev z območja vedo bolj usmerjala v specializacijo pri pridelavi lubenic z vključevanjem prebivalstva in proizvajalcev, ki so se povezali zaradi promocije, varovanja, ovrednotenja ter zaščite proizvodnje in trženja lubenice „Anguria Reggiana“.

Od leta 1975 organizirajo praznovanja, vaške veselice, prireditve in tekmovanja za promocijo proizvoda ter nagrajevanja lubenice z najvišjo stopnjo sladkorja.

Sklic na objavo specifikacije proizvoda

(drugi pododstavek člena 6(1) te uredbe)

Celotno besedilo proizvodne specifikacije je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP e IGP“ (v desnem zgornjem kotu zaslona) in nato „Prodotti DOP, IGP e STG“ (ob robu na levi strani zaslona), nazadnje pa „Disciplinari di produzione all’esame dell’UE“.

(1) UL L 343, 14.12.2012, str. 1.